Omubulaziiru Pele omusajja akyasinze okuzannya omupiira bukyanga gutandikibwawo agenda kuziikibwa mu kisaawe mwe yasinga okukolera ebyafaayo. Ajja kuziikibwa ku Mmande n’Olwokubiri. Ttiimu ya Santos, ng’eno Pele mwe yazannyira omupiira mu Brazil era n’ayatiikirira ng’omuzannyi eyalina ekitone ekyali tekirabwangako yategeezezza nti abantu abanaabeera ku kisaawe kyayo ekya Vila Belmiro bajja kusobola okukuba eriiso evvannyuma ku mubiri gw’omugenzi Pelé. Pele, ng’amannya ge amajjuvu ye Edson Arantes do Nascimento, yafudde ku Lwokuna oluvannyuma lw’okumala akabanga ng’ekirwadde kya Kkookolo kimubala embiriizi. Yafiiridde ku myaka egy’obukulu kinaana mu ebiri. Santos yategeezezza nti essanduuko enaabeeramu omubiri gw’omuzannyi eyawangula ekikopo kya World Cup emirundi esatu ejja kuggyibwa ku ddwaliwo lya Albert Einstein mu Sao Paulo ku Mmande kumakya era ejja kuteekebwa mu nkulungo y’ekisaawe olwo abantu basobole okukuba eriiso evvannyuma ku mubiri gwe.